আয়া সোফিয়া, মিস্ট্রাস

**আয়া সোফিয়া গির্জা** ( ) বা **পবিত্র প্রজ্ঞা** হলো গ্রিসের পেলোপনেস অঞ্চলের দুর্গবেষ্টিত মধ্যযুগীয় শহর মিস্ট্রাসে অবস্থিত একটি বাইজেন্টাইন গির্জা। এটি মিস্ট্রাসের বৃহত্তর প্রত্নতাত্ত্বিক স্থানের একটি অংশ, যা জাতিসংঘ শিক্ষা, বিজ্ঞান ও সংস্কৃতি সংস্থা (ইউনেস্কো) কর্তৃক একটি বিশ্ব ঐতিহ্যবাহী স্থান হিসেবে স্বীকৃত। প্রাসাদ চত্বরের ভেতরে নির্মিত এই গির্জাটি মিস্ট্রাস উসমানীয়দের দখলে যাওয়ার আগ পর্যন্ত রাজকীয় প্রাসাদের গির্জা হিসেবে ব্যবহৃত হতো এবং পরে একে মসজিদে রূপান্তর করা হয়। ঊনবিংশ শতাব্দীর শুরুর দিকে গ্রিস স্বাধীনতা লাভ করলে মিস্ট্রাসের আয়া সোফিয়াকে পুনরায় খ্রিস্টান গির্জায় ফিরিয়ে আনা হয়।

## ইতিহাস
আয়া সোফিয়া ১৪শ শতাব্দীতে মিস্ট্রাসের প্রথম ডেসপট (শাসক) ম্যানুয়েল কান্টাকোজেনোস দ্বারা নির্মিত হয়েছিল, যার মনোগ্রাম গির্জার মার্বেল ফলকগুলোতে এখনও সংরক্ষিত আছে। গির্জাটি মূলত **যিশু খ্রিস্ট জীবনদাতা** ()-কে উৎসর্গ করা হয়েছিল এবং এটি একই নামের একটি পুরুষ মঠের মূল গির্জা ছিল। ১৩৬৫ সালের কনস্টান্টিনোপলের প্যাট্রিয়ার্ক প্রথম ফিলোথিউসের সিলমোহর থেকে জানা যায় যে, প্রতিষ্ঠাতার অনুরোধেই এটি মঠে রূপান্তরিত হয়। বিভিন্ন উৎস অনুসারে, ১৪২৯ সালের পর একাদশ কনস্টান্টাইন পেলেইওলোগসের স্ত্রী থিওডোরা টোকোর দেহাবশেষ এই মঠে স্থানান্তর করা হয়েছিল এবং ডেসপট দ্বিতীয় থিওডোর প্যালিওলোগোসের স্ত্রী ক্লিওপা মালাটেস্তাকেও ১৪৩৩ সালে এখানে সমাহিত করা হয়। কনস্টান্টিনোপল বিজয়ের পর সম্ভবত গির্জাটির নাম পরিবর্তন করে আয়া সোফিয়া রাখা হয়। উসমানীয় শাসনামলে সাবেক বাইজেন্টাইন সাম্রাজ্যের অন্যান্য অনেক গির্জার মতো এটিকেও মসজিদে রূপান্তরিত করা হয়েছিল।

১৮৩০ সালে গ্রিসের স্বাধীনতার পর এটিকে পুনরায় গির্জায় রূপান্তর করা হয়। ১৯৮৯ সালে আয়া সোফিয়া মিস্ট্রাসের দুর্গ, প্রাসাদ এবং অন্যান্য গির্জা ও মঠের ধ্বংসাবশেষের সাথে একত্রে বিশ্ব ঐতিহ্যবাহী স্থানের মর্যাদা লাভ করে।

## কাঠামো
### স্থাপত্য
আয়া সোফিয়ার অধিকাংশ অংশই দক্ষিণ গ্রিসে প্রচলিত বিশেষ ইটের গাঁথুনি পদ্ধতিতে নির্মিত। এটি একটি গম্বুজ বিশিষ্ট এবং ক্রস-ইন-স্কয়ার শৈলীর গির্জা। এর পূর্ব দিকে তিনটি তিন-পার্শ্বযুক্ত বহিঃস্থ অ্যাপস, পশ্চিমে একটি নার্থেক্স এবং উত্তর ও পশ্চিমে দুটি খিলানপথ রয়েছে। বর্তমানে প্রথম খিলানপথ এবং উত্তরের কিছু অংশ টিকে আছে। উত্তরের পোর্টিকোর পূর্ব দিকে একটি ভূগর্ভস্থ সমাধি সম্বলিত চ্যাপেল, পশ্চিমে তিনতলা বিশিষ্ট বেল টাওয়ার এবং উত্তর-পশ্চিমে দুইতলা বিশিষ্ট অল্টার গির্জার সমসাময়িক নির্মাণ। অন্যদিকে এর দক্ষিণ পাশের তিনটি চ্যাপেল পরবর্তীকালে যুক্ত করা হয়েছিল।

গির্জার অভ্যন্তরীণ অলঙ্করণে মার্বেলের কাজ দেখা যায়। পশ্চিমে দুটি স্তম্ভ এবং ১২শ শতাব্দীর আইকোনোস্ট্যাসিসের কিছু অংশ আজও টিকে আছে।

### শিল্পকলা
ভবনটির ভেতরে ১৩৪৮-১৩৫৪ সালের সময়কার কিছু দেয়ালচিত্রের খণ্ডাংশ সংরক্ষিত আছে। গির্জার মূল কক্ষের দেয়ালচিত্রগুলোর মধ্যে সিংহাসনে উপবিষ্ট যিশুর চিত্রটি সবচেয়ে ভালো অবস্থায় আছে। উত্তর-পূর্ব চ্যাপেলের চিত্রগুলো ১৪শ শতাব্দীর শেষের দিকের এবং বাকি চিত্রগুলো সেই শতাব্দীর দ্বিতীয়ার্ধের।

## গ্যালারি

File:Church_of_Agia_Sophia_of_Mystras_from_the_west.jpg|পশ্চিম দিক থেকে দৃশ্য।
File:Church of Agia Sophia of Mystras from the east.jpg|পূর্ব দিক থেকে দৃশ্য।
File:Intérieur de Agia Sophia de Mistra.jpg|আয়া সোফিয়ার অভ্যন্তর।
File:Intérieur de l'église Agia Sofia de Mistra 02.jpg|ভেতরের দেয়ালচিত্র।
File:GR-mystras-agia-sofia-innen-det.jpg|একটি দেয়ালচিত্র।
File:Mystras,_agia_sophia,_inside,_dome_01.JPG|আয়া সোফিয়ার গম্বুজ।


## আরও দেখুন

* বাইজেন্টাইন গ্রিস
* আয়া সোফিয়া, থেসালোনিকি
* গ্রিক গির্জা
* বাইজেন্টাইন স্থাপত্য

## তথ্যসূত্র

## বহিঃসংযোগ

বিষয়শ্রেণী:গ্রিসের বাইজেন্টাইন মঠ
বিষয়শ্রেণী:১৪শ শতাব্দীর পূর্ব অর্থোডক্স গির্জা ভবন
বিষয়শ্রেণী:মিস্ট্রাস
বিষয়শ্রেণী:ল্যাকোনিয়ার ভবন ও স্থাপনা
বিষয়শ্রেণী:উসমানীয় গ্রিসে গির্জা থেকে রূপান্তরিত মসজিদ
বিষয়শ্রেণী:গ্রিসের প্রাক্তন মসজিদ
বিষয়শ্রেণী:১৪শ শতাব্দীর স্থাপত্য
বিষয়শ্রেণী:গ্রিসের বিশ্ব ঐতিহ্যবাহী স্থান
বিষয়শ্রেণী:গম্বুজ বিশিষ্ট গির্জা ভবন
বিষয়শ্রেণী:বাইজেন্টাইন গির্জা থেকে রূপান্তরিত মসজিদ